Správa zo zahraničnej pracovnej cesty

1. Účastníci ZPC:
 	
Titul, meno a priezvisko:	Ing. Štefan Boháček, PhD.; 	
Pracovisko:	Výskumný ústav papiera a celulózy a.s., 
Dúbravská cesta 14, 841 04 Bratislava	
Pracovné zaradenie:	generálny riaditeľ, zástupca SR v HLG EUREKA	
Znalosť jazykov:	AJ, MJ (C1, C2)	

Titul, meno a priezvisko:	
Mgr. Jana Stadtruckerová.	
Pracovisko:	Odbor implementácie štátnej politiky, európskych a medzinárodných iniciatív vo vede a výskume,  Sekcia vedy a techniky, MŠVVŠ SR, Stromová 1, 
813 30 Bratislava	
Pracovné zaradenie:	hlavný štátny radca, národný koordinátor projektov NPC EUREKA	
Znalosť jazykov:	AJ, FJ (C1, B1)	

2. Zahraničná pracovná cesta:

Štát:	Španielsko	
Mesto:	Bilbao	
Vykonaná v doch:	17.10. – 20.10. .2016 	
Prijímajúca organizácia:	Hotel Ercilla, Bilbao	
Účel cesty:	1. zasadnutie NPC/HLG EUREKA	
Spôsob financovania:	cestovné a pobytové náklady hradí MŠVVŠ SR	

3. Rámcový program pobytu:

17.10. 2016
18.10.2016

19.10.2016        	09,30 Odlet z Viedne cez Brusel do Bilbaa, 
10,00 – 12,30  – bilaterálne rokovania a zasadnutie pracovnej skupiny Danube call 
14,30 – 18,30 – Zasadnutie NPC
  9,00 – 13,00 – Zasadnutie NPC/HLG
14,30 – 18,00 –  Zasadnutie HLG
	
20.10.2016	  9,00 – 11,00 – Zasadnutie HLG	
                              12,00 – 13,30 – Valné zhromaždenie
                              18,30 Odlet z Bilbaa cez Frankfurt do Viedne

4. Stručný priebeh rokovaní:

Prvé spoločné zasadnutie NPC/HLG EUREKA počas španielskeho  predsedníctva sa uskutočnilo v Bilbau v dňoch 18.10. - 20.10. 2016. Cieľom účasti bolo hlavne získanie nových možností pre projekty EUREKA v SR. 

•	Zasadnutie 18.10.2016 – Bilaterálne rokovania a pracovná skupina k Danube Call

Dňa 18.10.2016 dopoludnia som sa zúčastnila pracovnej skupiny pre Danube call. Ide o multilaterálnu výzvu na podávanie projektov v rámci EUREKY. Do výzvy sú zapojené viaceré krajiny podunajského regiónu. Na stretnutí sa prijalo rozhodnutie posunutia uzávierky predkladania návrhov projektov na marec 2017. Do výzvy sa plánujú zapojiť krajiny Nemecko, Rakúsko, Maďarsko, Srbsko, Chorvátsko, Česká republika. 
Po skončení pracovnej skupiny som mala bilaterálne rokovanie so zástupcami z Českej republiky. Na rokovaní som predstavila náš návrh vyhlásiť v rámci EUREKY spoločnú bilaterálnu výzvu.

Zasadnutie NPC 18.10.2016

Zasadnutie otvoril Oskar Fernandez, koordinátor NPC siete počas španielskeho predsedníctva. Privítal účastníkov zasadnutia a nových kolegov. Zhrnul odporúčania prijaté na predchádzajúcom zasadnutí a zápisnicu, ktorá spolu s programom bola schválená.
Prvým bodom programu bolo potvrdenie zoznamu projektov, ktoré budú predložené na schválenie HLG dňa 19.10.2016. Celkovo išlo o 28 projektov. SR má schválené dva projekty.
Zasadnutie bolo rozdelené do troch častí:
-	Priority španielskeho predsedníctva
-	Spolupráca s priemyslom
-	Informácie z členských krajín
Medzi priority španielskeho predsedníctva patrí – otvorenie sa  EUREKY na globálnej úrovni, modernizácia EUREKY. Na zasadnutí bola schválená nová terminológia pre projekty EUREKA, šablóny pre záverečnú správu a správu o trhu pre projekty EUREKA. Prirpavuje sa v rámci pracovných skupín nový formulár prihlášky, hodnotenie PAM a nové usmernenia pre clustre. Na zasadnutí bol prezentovaný návrh novej prihlášky a PAM.  V rámci diskusie účastníci prejavili záujem pokračovať v pilotných výzvach EUREKY s Chile a rozšíriť spoluprácu o iné krajiny (India, Čína). Pripravuje sa výzva s Argentínou.
V rámci spolupráce s priemyslom, bola prezentácia klastrov a ich budúcich aktivít. Informácia o podujatí v Rakúsku – Medzinárodné SW dni, Viedeň, apríl 2017. 
Oskar Fernandez na záver zhrnul výsledky zasadnutia a ukončil zasadnutie. 

•	          Zasadnutie NPC/HLG 1  19.10.2016

          Na spoločnom zasadnutí NPC/HLG3  po schválení agendy a zápisu z predchádzajúceho stretnutia  bolo schválených 28 projektov, ktoré majú zabezpečenú 100% podporu. SR má schválené 2 projekty. Nasledovala správa zo zasadnutia NPC. Oskar Fernandez zhrnul hlavné závery zo zasadnutia. Sekretariát EUREKA prezentoval projekty schválené počas predsedníctva, trendy v portfóliu projektov EUREKA – podľa typu projektov, podľa technologických a trhových segmentov a prognózu projektov. Na zasadnutí bola schválená pilotná výzva v rámci platformy EUREKA 2.0. Na zasadnutí boli poskytnuté informácie o nových iniciatívach zameraných na oblasť pokročilej výroby a graphene, správa klastra Catrene, prezentácia Chorvátska – skúsenosti s programom Eurostars, prezentácia podujatia EUREKA  innovation week, mobilnej aplikácie EUREKA, Baskický inovačný systém. V rámci zasadnutia prebehla diskusia týkajúca sa klastrov a ich budúcnosti, programu EInnovest zameraného na podporu malých a stredných podnikov, návrh Rakúska na podporu projektov Eurostars v rámci SME nástroja.

•	Zasadnutie HLG dňa  19. - 20. 10. 2016

Na zasadnutí HLG po schválení agendy a zápisu z predchádzajúceho stretnutia bolo schválených 28 projektov. Dva projekty majú riešiteľa zo Slovenskej republiky.
V rámci priorít španielskeho predsedníctva sa prerokovala problematika prispôsobenia stanov Eureky k aktuálnemu stavu belgickej legislatívy, nakoľko Eureka je registrovaná v Bruseli a tak podlieha belgickej legislatíve. Nasledovala debata o Strategickej cestovnej mape SRM EUREKA 2020, ktorá navrhuje vo svojom Akčnom pláne 4 prvky inteligentnej globalizácie zameranej na zvýšenie intenzity spolupráce s pridruženými krajinami, na uľahčenie úvodnej/prípravnej fázy projektov s tretími krajinami, na vytvorenie novej sady nástrojov EUREKA pre spoluprácu s tretími krajinami a na propagáciu EUREKY ako platformy pre globálnu spoluprácu v oblasti priemyselného výskumu a vývoja.
Nasledovala téma globalizácie EUREKY. Juhoafrická republika bola prijatá ako pridružená/asociovaná krajina EUREKY - 19. júna 2014 na obdobie troch rokov. Dňa 5. júla 2016 Ministerstvo pre vedu a technológie Juhoafrickej republiky prejavila záujem o obnovenie asociačnej dohody s Eurekou v júni 2017 na druhé obdobie. Neboli prezentované žiadne zásadné výhrady voči predĺženiu asociačnej dohody.
O členstvo v EUREKE prejavili záujem oficiálni predstavitelia Čílskej republiky. Po schválení HLG3 v Štokholme sa začal oficiálny hodnotiaci proces. Spoločne s Ministerstvom hospodárstva Čile sa v súčasnej dobe organizuje program preverovania skutkového stavu v rámci plánovanej misie v Čile, ktoré je plánované na obdobie 29. 11. – 4. 12. 2016. Toto preverovanie je štandardnou súčasťou asociačného procesu. Jej výsledky budú začlenené do hodnotiacej správy. Návrh programu zahŕňa stretnutie s príslušnými inštitúciami zameranými na inovácie a s predstaviteľmi priemyslu. V ďalšom sa hovorilo o príprave a plánovanom znení potvrdzovacích/menovacích listov  zástupcov jednotlivých členských štátov iniciatívy EUREKA v orgánoch EUREKY. Návrhy znenia listov budú zaslané na kompetentné úrady štátnej správy (v našom prípade na Ministerstvo školstva, vedy, výskumu a športu SR), aby realizovali plánované potvrdenie/menovanie svojich zástupcov v orgánoch EUREKY. Nasledovalo prerokovanie plánu prác/aktivít EUREKY na rok 2017. Príspevok Európskej komisie (Top Up Rate) na projekty v EUROSTARS II v rokoch 2014, 2015 a 2016 bol stanovený na 23,5 % a na ďalšie roky na  25,5 % z príspevku členských štátov EUREKY. V ďalšom sa prerokoval obchodný plán sekretariátu EUREKY a jeho rozpočet. Prerokovali sa členské príspevky, ktoré sú kalkulované na základe výšky HDP v jednotlivých členských štátoch za posledných 5 rokov. Výška ročného členského príspevku Slovenskej republiky bola kalkulovaná na 18459,68 EUR. Prerokovali sa neuhradené členské príspevky zo strany Grécka vo výške 39258,00 EUR a Izraela vo výške 31937,32 EUR. Spomínané členské štáty sa zaviazali, že členské uhradia hneď po vyriešení formálnych procedúr. 
Nasledovala téma voľby nového šéfa sekretariátu EUREKY (ESE). Odznela informácia, že najlepší kandidát (na základe hodnotenia zvolenej volebnej komisie) odstúpil od svojho zámeru stať sa šéfom ESE z dôvodu získania lepšej pracovnej ponuky. Predseda HLG - Francisco Marin – informoval o druhom kandidátovi v poradí na túto pozíciu.  HLG poverilo Francisca Marína, aby začal rokovanie s druhým kandidátom hneď po ukončení zasadnutia v Bilbao. 
 
•	Zasadnutie GA dňa 20.10.2016

Na Valnom zhromaždení sa po voľbe skrutátorov konštatovala uznášaniaschopnosť zhromaždenia. Po schválení agendy sa pristúpilo ku schváleniu zápisu z posledného VZ, ktorý sa konal 23. 6. 2016 v Štokholme. Prezentoval sa obchodný plán sekretariátu EUREKY a jeho rozpočet. Obchodný plán a rozpočet sa po krátkej diskusii schválil. Následne sa prediskutovala nutnosť zmeny stanov z dôvodu ich prispôsobenia k platnej legislatíve Belgického kráľovstva. Zmena stanov bola schválená. V ďalšom predseda VZ - Francisco Marin – informoval Valné zhromaždenie, že najlepší kandidát (na základe hodnotenia zvolenej volebnej komisie) odstúpil od svojho zámeru stať sa šéfom ESE z dôvodu získania lepšej pracovnej ponuky. Potom načrtol svoj zámer rokovať s druhým kandidátom na túto pozíciu. Rokovanie začne hneď po ukončení zasadnutia v Bilbao. Jeho navrhovaný postup pri voľbe šéfa ESE bol schválený.
Na záver predseda valného zhromaždenia poďakoval delegátom jednotlivých krajín za účasť a ukončil VZ.

          Druhé zasadnutie NPC/HLG1 počas španielskeho  predsedníctva sa uskutoční v Seville 7. 3. – 9. 3. 2017.

  5. Odporúčané závery:
•	Vyčleniť v rozpočte MŠVVaŠ SR financie na vyhlásenie výzvy na finacovanie projektov EUREKA, výzva s Českou republikou a uhradenie členského príspevku vo výške 18459,68 EUR.
•	Na základe nových stanov, pripraviť potvrdenie nominácií zastupcu v HLG a NPC.

6.   Prehľad prinesenej dokumentácie a miesto jej uloženia

Prinesené materiály a prezentácie sú uložené na Sekcii vedy a techniky MŠVVŠ SR, kde sú 
na požiadanie k dispozícii. 
7.    Spôsob zverejnenia výsledkov ZPC, prenos získaných informácií
Správa i prinesené dokumenty zo ZPC sú archivované na Sekcii vedy a techniky MŠVVŠ SR, ako aj na Sekcii medzinárodnej spolupráce, európskych záležitostí a celoživotného vzdelávania MŠVVŠ SR a správa bola zverejnená na webovej stránke MŠVVŠ SR.

Správu vypracovali: Ing. Štefan Boháček, PhD., HLR EUREKA		............................

                                   Mgr. Jana Stadtruckerová; NPC EUREKA		............................

Dátum: 27. 10. 2016

Správu schválil: 	PhDr. Marek Hajduk, PhD 		............................
		         	generálny riaditeľ sekcie vedy a techniky